Vi har desværre nu haft op til flere dårlige erfaringer med Elgiganten. Det starter da vi får en dyr Nilfisk støvsuger, som har en fejl og det er selvfølgelig ikke butikkens skyld, men den ekstremt dårlige service og håndtering er ikke ok! Vi står i kø i næsten 1½ time, hvorefter de tager støvsugeren ind til reparation - 3 uger (!!!) efter får vi besked om at den er klar til afhentning. Da jeg kommer ud til Elgiganten får jeg et meget flabet svar, at vi selv havde ødelagt den og derfor var garantien nu slettet, og hvis den skulle gøres ren vil det koste omkring 400 kr. Jeg spørger medarbejderen om, hvordan det kan være vores skyld, når støvsugeren har været i stykker fra første gang den blev brugt - det ved han egentlig heller ikke lige, men holder fast i sit rengørings"tilbud". 
Vi måtte smide støvsugeren ud, og købe en ny.

I december/januar 2014/15 køber vi et nyt tv. Når man køber en vare til flere tusinde kroner, så forventer man også en service derefter, men nej. 
Varen var ikke på lager, men medarbejder bestiller den hjem og får oplysninger, og lover at kontakte os når varen er til afhentning. Da vi stadig ikke har hørt noget flere dage efter lovet leveringsdato, og i øvrigt ikke får nogle brugbare oplysninger på hjemmesiden omkring varens status, må vi selv ringe ind og spørge ad (efter at have været stillet om til en telefonsvarer flere gange, måtte jeg til sidst trykke på taster der intet havde med mit spørgsmål at gøre, i forsøget på at komme til at tale med en medarbejder). Vi får at vide at varen skam er på lager, og det med at give besked må sørme være glippet. Vi kører til Elgiganten, og efter at have ventet i knap to timer får vi udleveret vores tv - det er forståeligt at det lige er i perioden hvor der skal byttes julegaver og at der derfor er travlt, men at man hos Elgiganten ikke forudser det og sætter ekstra personale på, er under al kritik. 

I dag har vi så haft absolut sidste og afgørende oplevelse hos Elgiganten.
Vi skal have ny vaskemaskine, og ser en på tilbud i Elgigantens tilbudsavis. Der står intet sted i annoncen, at der er begrænset antal. Da jeg ikke alene kan bære en vaskemaskine ind i bilen, vil jeg bestille den på nettet til levering på min adresse, som der jo vidt og bredt reklameres med. Men men, det kan selvfølgelig ikke lade sig gøre, det er kun muligt at afhente vaskemaskinen i 4 udvalgte butikker.
Jeg ringer ind til Elgigantens kundeservice, for det kan selvfølgelig ikke være rigtigt, når nu der reklameres SÅ meget med levering og "Collectastore" (som så åbenbart kun gælder nogle steder). Under ventetonen bliver jeg ca 25 gange oplyst om, at jeg "nemt og hurtigt kan bestille min vare på nettet, og få den leveret til døren" - jeg får langt om længe fat i (endnu) en flabet medarbejder. Jeg spørger om det kan passe, at den ikke kan bestilles alligevel, og ja, det er skam rigtigt. Jeg spørger ind til det, og hører om den kan bestilles fra andre varehuse til "mit" varehus, men nej, det kan ikke lade sig gøre. Jeg nævner kort, at jeg synes det er en lidt uetisk måde at markedsføre et produkt på, og får straks endnu et meget flabet og nedladende svar. 
Som sælger i en anden virksomhed er jeg meget uforstående overfor Elgigantens måde at håndtere samtlige situationer på - vi har alle gange henvendt os på en pæn og høflig måde, men er alle gange blevet mødt af sure, nedladende medarbejdere, der bestemt ikke var interesseret i at yde en god kundeservice eller så meget som beklage overfor kunden. 
En ting er, at man følger reglerne for markedsføring og returret osv, men en helt anden ting er måden man tackler det på overfor kunder, og denne har på intet tidspunkt været i orden i Elgiganten, og fremover foretager vi vores køb et andet sted.